Der er positive tilbagemeldinger fra eleverne i Rebild Kommune efter 2,5 år med ekstra bevægelse på skemaet.

Folkeskolereformen har mødt massiv modstand, men en af de ting, som tilsyneladende fungerer, er idéen om ekstra bevægelse i undervisningen. I hvert fald i Rebild Kommune. Her var det elevernes tur til at bedømme forløbet, og nu er resultatet klar. 90 procent af eleverne i udskolingen synes, at det er godt med bevægelse i undervisningen, mens hele 73,4 procent mener, at de får en bedre skoledag, hvis dagen indeholder bevægelse. Det er især involveringen af de ældste elever som bevægelsescoaches, som eleverne har været glade for. En bevægelsescoach planlægger og udfører aktiviteter sammen med lærerne. - Eleverne er meget motiverede for at bidrage til, at deres klassekammerater får mere bevægelse i skoledagen, siger Jannie Lynge, der er bevægelseskonsulent i Rebild Kommune. Også lærerne har haft mulighed for at vurdere projektet, og her mener 44,5 procent, at bevægelsescoaches har haft en stor eller afgørende betydning for implementering af bevægelse. Kommunen vil nu forhandle, hvilken indflydelse den positive evaluering skal have på bevægelse fremadrettet.